**Tájékoztató II.**

Kedves Szülők!

A felesleges pánikkeltés és félreértés elkerülése érdekében tájékoztatom Önöket, hogy iskolánk bejárati ajtaját 17 órakor (2016. 09. 16-tól) az értékek védelme érdekében bezárjuk.

Ezt követően (ügyintézés, edzés, illetve egyéb hivatalos ok miatt) az épületbe bejutni az ajtóra kifüggesztett telefonos elérhetőségen keresztül lehet. Dolgozóink szívesen állnak a szülők és partnereink rendelkezésére.

Az intézkedésre többek között azért került sor, mert a mai napon (2016. 09. 15.) a pedagógusok ismeretlen személy megjelenését jelezték az iskolában. Emellett két kolléga kérdőre vonta az illetőt, aki sietősen távozott az épületből. Majd a kamerarendszer felvételei alapján meggyőződtünk arról, hogy az épület folyosóin kívül más helyiségbe nem lépett be, senkivel (sem diákkal, sem felnőttel) nem kommunikált, illetve semmilyen értéket nem tulajdonított el.

Ennek ellenére a felvételt bizonyítékként felhasználva értesítettük a Móri Rendőrséget. Az ügyeletes törzszászlós és kollégája azonnal a helyszínre sietve intézkedett. Eközben az óvoda vezetője is jelezte, hogy az ismeretlen személy az óvodában is járt, de onnan sem tűnt el érték.

A hivatalos feljelentés eljárása megkezdődött ismeretlen személy ellen, aki illetéktelenül lépett az oktatási intézményekbe.

Továbbra is minden iskolai dolgozó fokozottan figyel a biztonságra, a gyermekek és az értékek védelmére. Mindezt a riasztó- és kamerarendszer is segíti.

Kérjük, szíveskedjenek a bejárati ajtóra vonatkozó döntésünket megértéssel fogadni és támogatni.

Köszönettel és tisztelettel a kollégák nevében is:

Kincsesbánya, 2016. szeptember 15.

Keszte Jánosné

intézményvezető